  Майя Бывальцева 2017-тӥ пумозь кун служащийёслэсь лыдзэс Удмуртиын Россиысь шор-куспо лыдпусъёс дорозь вуттыны малпало. Со понна соослэсь лыдзэ 10 процентлы кулэстозы. Со сярысь 28-тӥ шуркынмонэ журналистъёслы вераз улосвылысь кивалтэтлэн тӧроез Виктор Савельев, ивортэ «Удмуртия» агентстволэн корреспондентэз. «Кун служащийёслэсь лыдзэс 10 процентлы кулэстон сярысь ялӥськомы, малы ке шуоно асьме бордысен кутсконо. Со муниципалитетъёслы но мукетъёсызлы адӟем карымон луоз», — пусйиз со. Виктор Савельев верамъя, кун служащийёслэн лыдзыя Удмуртия, Россиысь мукет улосвылъёсын ӵошатыса, туж ик умой уг адӟиськы — Приволжск федерал округын сярысь, элькунын лыдпус 17 процентлы вылӥынгес. «Со 10 процентлы кулэстӥмы ке, ми шорлыдо луомы… Валамон, со ужрад одӥг нуналскын уз ортчы, оскиськомы, вуоно ар пумозь ми Росси Федерациысь улосвылъя шор-куспо лыдпусозь вуттомы», — вераз кивалтэтлэн тӧроез. Виктор Савельев озьы ик валэктӥз, сыӵе ӵектонъёс (10 процентлы кулэстон сярысь) элькунысь муниципал кылдытэтъёслы но сётэмын. Со уж коньдэтлэн расход люкетэзъя оптмизаци улсын ортчытӥське, ватсаз премьер-министр. Тегъёс: Политика ВикторСавельев Удмуртия кивалтэт  